Mathias Fors Olsen (20) fra Grønfjord nær Finnsnes døde i 2012 på Haukeland Universitetssykehus etter at han var involvert i en arbeidsulykke på Europavei 16 i Hordaland. Dumperen Fors Olsen kjørte havnet i elva, og han lå nesten en time i vanet før nødetatene fikk ham ut. To dager senere døde han på sykehuset.

LES OGSÅ: Falt 20 meter med dumper

Politiet mener at dumperen Fors Olsen kjørte hadde defekte bremser og at han heller ikke hadde fått opplæring. Nå er arbeidsgiveren tiltalt, skriver Bergens Tidende.

Arbeidsgiveren Grunn- og Fjellentreprenøren AS er nå - snart to år etter ulykken - ilagt en bot på 400.000 kroner for en rekke brudd på arbeidsmiljøloven. Dessuten er to personer som ledet selskapet på det tidspunktet ulykken inntraff tiltalt, skriver BT.

Entreprenørselskapet er også pålagt å betale 125.000 i oppreisning til Olsens samboer. Hun var gravid da ulykken inntraff og har siden født en datter, som får samme sum. Hver av Olsens foreldre får 100.000 i oppreisning.

Ifølge tiltalen hadde dumperen en defekt parkeringsbrems og delvis eller helt defekte bremser på de fire bakerste hjulene. Grunnen skal ha vært en bremsevæskelekkasje.

- På grunn av de tekniske manglene og manglende opplæring mistet Olsen kontroll over dumperen i en nedoverbakke, slik at dumperen kjørte i elven, skriver politiadvokat Jørn-Lasse Førde Refsnes ifølge Bergens Tidende.

Selskapet ønsker imidlertid saken behandlet i rettssystemet.

- Vi avviser alle krav, både boten og økonomisk oppreisning, sier Svein Harald Hansen, styremedlem og medeier i Nordlands-firmaet til BT.

- Vi vil ha saken til behandling, og avviser derfor kravene. Så får vi kommentere saken ytterligere når den havner i retten. Mer vil jeg ikke si på nåværende tidspunkt, sier Hansen til BT.